Mga Salmo.
44.
Ang awit alang sa maestro sa mga mag-aawit. Ang “Maskil” sa mga anak ni Kora. O Dios, gisuginlan kami sa among mga katigulangan mahitungod sa gipanghimo mo sa ilang panahon, sa dugay nang panahon. 
Giabog mo ang mga katawhan nga wala nagtuo kanimo, ug ang among mga katigulangan mao ang gipapuyo mo sa ilang mga dapit. Gipaantos mo kadtong mga tawhana apan gipauswag mo ang among mga katigulangan. 
Apan wala maangkon sa among mga katigulangan ang yuta pinaagi sa ilang hinagiban ug katakos, kondili pinaagi sa imong gahom, katakos, ug kaluoy, tungod kay gihigugma mo sila. 
Ikaw ang akong Hari ug Dios nga naghatag sa kadaogan sa mga kaliwat ni Jacob. 
Pinaagi kanimo mapildi namo ang among mga kaaway. 
Wala ako nagsalig sa akong pana ug espada aron modaog. 
Kay ikaw ang nagpadaog kanamo batok sa among mga kaaway. Gipakaulawan mo ang mga nakigbatok kanamo. 
Gipasigarbo ka namo sa kanunay, O Dios, ug dayegon ka namo sa walay kataposan. 
Apan karon, gisalikway mo na kami ug gitugot mo nga maulawan. Wala mo na ubani ang among mga sundalo. 
Gipaatras mo kami gikan sa among mga kaaway. Ug gipang-ilog nila ang among mga kabtangan. 
Gitugot mo nga mangamatay kami nga daw mga karnero nga gipang-ihaw. Ug ang uban kanamo imong gikatag sa mga kanasoran. 
Kami nga imong katawhan gibaligya mo ug barato, ug wala ka man lang gani nakaginansya. 
Gihimo mo kaming makauulaw ug kataw-anan sa among mga silingang nasod. 
Gihimo mo kami nga hisgotanan ug talamayon, ug nagpanglingo sila kanamo. 
Kanunay na lang akong bation ug kaulaw. Ug wala na akoy nawong nga ikaatubang, 
tungod sa mga pagpakaulaw ug pagpanginsulto kanako sa akong mga kaaway nga buot manimalos kanako. 
Nahitabo kining tanan kanamo bisan wala kami malimot kanimo, ni molapas sa imong kasabotan. 
Wala kami motalikod kanimo, ug wala kami mosimang sa imong dalan. 
Apan gidugmok mo kami ug gipasagdan sa mangitngit kaayong dapit diin nagpuyo ang ihalas nga mga iro. 
Kon gikalimtan ka pa namo, O Dios, ug nag-ampo kami sa ubang dios, 
dili mo kaha kini mahibaloan, sanglit nahibaloan mo man ang mga tinago sa huna-huna sa tawo? 
Apan tungod sa among pagtuo kanimo, anaa kami kanunay sa kakuyaw sa kamatayon. Daw mga karnero kami nga ihawonon. 
Sige na, Ginoo, lihok na! Ayaw kami isalikway hangtod sa kahangtoran. 
Nganong nagtago ka man gikan kanamo, ug gikalimtan mo ang among pag-antos apil na ang pagpangdaog-daog kanamo? 
Nalukapa kami sa yuta ug dili na makabangon. 
Sige na, tabangi kami, luwasa kami tungod sa imong gugma kanamo. 
