Mga Salmo.
7.
Ang “Shiggaion” ni David mahitungod kang Cush nga miyembro sa tribo ni Benjamin, nga giawit niya sa Ginoo. Ginoo nga akong Dios, kanimo ako nagdangop aron imong panalipdan. Luwasa ako sa mga naggukod kanako, 
kay kon dili, kunis-kunison nila ako sama sa ginahimo sa liyon sa iyang biktima, ug walay makaluwas kanako. 
Ginoo nga akong Dios, kon nakahimo man ako ug daotan sa akong isigka-tawo, 
o gibalosan ko ug daotan ang maayong gihimo sa akong higala, o giilogan ko ug mga kabtangan ang akong mga kaaway sa walay igong hinungdan, 
pasagdi nga sulongon ako sa akong mga kaaway ug pildihon. Pasagdi nga tunob-tunoban nila ako hangtod nga mamatay, ug biyaan nga magbuy-od sa yuta. 
Sige na, Ginoo nga akong Dios, ipakita ang imong kasuko sa akong mga kaaway nga naglagot pag-ayo kanako, kay buot mo man nga maangkon ko ang hustisya. 
Tigoma libot kanimo ang tanang mga katawhan, ug dumalahi sila gikan diha sa imong trono. 
Ikaw, Ginoo, ang naghukom sa mga katawhan. Pamatud-i nga wala akoy sala, kay nasayod ka man nga matarong ako ug wala akoy gihimong daotan. 
Santaa ang daotang binuhatan sa mga tawong daotan, ug panalangini ang mga matarong, kay ikaw matarong man nga Dios, ug imong ginasusi ang among mga huna-huna ug mga kasing-kasing. 
Ikaw, O Dios, ang nagpanalipod kanako. Ikaw ang nagluwas sa mga nagkinabuhi nga matarong. 
Matarong ka nga maghuhukom, ug adlaw-adlaw ginapakita mo ang imong kasuko sa mga daotan. 
Kon dili sila maghinulsol sa ilang mga sala andam ikaw nga mosilot kanila. Andam na ang imong igpapatay nga mga hinagiban. Binaid na ang espada ug gibinat nang daan ang pana nga adunay nagdilaab nga udyong. 
Ang daotang mga tawo naghuna-hunag daotan ug nagtinguha sila sa paghimo ug kasamok, mao nga nanglimbong sila. 
Apan tan-awa, ang ilang kadaotan ug kabangis misumbalik kanila. Sama ra nga nagkutkot sila ug bangag apan sila ra mismo ang naunay ug kahulog niini. 
Pasalamatan ka nako, Ginoo, tungod sa imong pagkamatarong. Awitan ka nako ug mga pagdayeg, Labing Halangdong Dios. 
