Mga Salmo.
74.
Ang “Maskil” ni Asaf. O Dios, nganong gisalikway mo man kami sa hingpit? Nganong nasuko ka sa katawhan nga imong gibantayan? 
O Dios, hinumdomi ang imong katawhan nga gipili mo kaniadto nga mahimong imo ug giluwas aron imong panag-iyahon. Hinumdomi ang Bukid sa Zion diin ikaw nagpuyo. 
Adtoa ug tan-awa ang padayon nga pagkaguba sa Templo tungod sa gihimo sa mga kaaway. 
Nanghugyaw ang imong mga kaaway diha sa imong Templo. Nagbutang sila didto ug mga bandera timailhan sa ilang pagdaog. 
Giguba nila ang Templo nga daw sa namutol lang sila ug mga kahoy sa kakahoyan ginamit ang wasay. 
Gibungkag nila ang kinulitan nga mga kahoy sa templo gamit ang ilang mga wasay ug mga maso. 
Gisunog nila ang imong Templo; gipanamastamasan nila kining imong pinuy-anan. 
Miingon sila sa ilang kaugalingon nga laglagon nila kami sa hingpit. Gisunog nila ang tanang dapit nga tigomanan sa pagsimba kanimo dinhi sa yuta sa Israel. 
Wala nay timailhan sa imong presensya dinhi kanamo; wala nay propeta nga nahibilin, ug walay nakahibalo kanamo kon kanus-a mahuman kining nangahitabo kanamo. 
O Dios, hangtod kanus-a magpadayon sa pagpakaulaw ang among mga kaaway kanimo? Biay-biayon ka na lang ba nila hangtod sa kahangtoran? 
Nganong wala mo pa man sila siloti? Nganong gipugngan mo man ang imong mga kamot? Laglaga na sila! 
Ikaw, O Dios, ang among hari sukad pa kaniadto, ug makadaghan na nga higayon nga giluwas mo ang mga tawo sa kalibotan. 
Ikaw ang nagtunga sa dagat pinaagi sa imong gahom, ug ikaw ang nagdugmok sa mga ulo sa dagkong mga mananap sa dagat. 
Ikaw ang nagdugmok sa mga ulo sa Leviatan ug nagpakaon sa iyang patayng lawas sa mga mananap nga nagpuyo sa kamingawan. 
Ikaw ang nagpatubod sa mga tuboran ug mga sapa. Ikaw ang nagpahubas sa mga suba. 
Ikaw ang naghimo sa adlaw ug sa gabii, ug ikaw ang nagpahimutang sa adlaw ug sa bulan sa ilang nahimutangan. 
Ikaw ang nagpahimutang sa tanang mga utlanan sa kalibotan, ug ikaw ang naghimo sa ting-init ug sa tingtugnaw. 
Hinumdomi, Ginoo, kon giunsa ka sa pagpakaulaw ug pagbiay-biay sa mga kaaway nga buang-buang. 
Ayaw itugyan ang imong katawhan nga sama sa salampati ngadto sa ilang mga kaaway nga sama sa bangis nga mga hayop. Ayaw kalimti sa dayon ang imong katawhan nga dinaog-daog. 
Hinumdomi ang imong kasabotan kanamo kay naggahom ang kadaotan diha sa mangitngit nga mga dapit sa kalibotan. 
Ayaw itugot nga maulawan ang mga dinaog-daog. Hinaut pa nga dayegon ka sa mga kabos ug sa mga timawa. 
Sige na, O Dios, panalipdi ang imong kadungganan. Hinumdomi kon giunsa ka sa pagsigeg pakaulaw sa mga buang-buang. 
Ayaw pasagdi ang walay undang nga singgit sa paghagit sa imong mga kaaway sa pagpakita sa ilang kasuko. 
