Mga Salmo.
136.
Pasalamati ang Ginoo kay maayo siya. Ang iyang gugma walay kataposan. 
Pasalamati ang Dios nga labaw sa tanang mga dios. Ang iyang gugma walay kataposan. 
Pasalamati ang Ginoo nga labaw sa tanang mga ginoo. Ang iyang gugma walay kataposan. 
Siya lang gayod ang naghimo ug katingalahang mga butang. Ang iyang gugma walay kataposan. 
Pinaagi sa iyang kaalam, gihimo niya ang kalangitan. Ang iyang gugma walay kataposan. 
Gipahimutang niya ang yuta ibabaw sa katubigan. Ang iyang gugma walay kataposan. 
Gihimo niya ang adlaw ug ang bulan. Ang iyang gugma walay kataposan. 
Gihimo niya ang adlaw sa paghatag ug kahayag kon adlaw. Ang iyang gugma walay kataposan. 
Gihimo niya ang bulan ug ang mga bitoon sa paghatag ug kahayag sa kagabhion. Ang iyang gugma walay kataposan. 
Gipamatay niya ang mga kamagulangang anak nga lalaki sa mga Ehiptohanon. Ang iyang gugma walay kataposan. 
Gipagawas niya ang mga Israelinhon gikan sa Ehipto. Ang iyang gugma walay kataposan. 
Gipagawas niya sila pinaagi sa iyang dakong gahom. Ang iyang gugma walay kataposan. 
Gibahin niya ang Pulang Dagat. Ang iyang gugma walay kataposan. 
Ug gipatabok niya ang iyang mga katawhan sa taliwala niini. Ang iyang gugma walay kataposan. 
Apan gilumsan niya ang hari sa Ehipto ug ang mga sundalo niini didto sa Pulang Dagat. Ang iyang gugma walay kataposan. 
Gigiyahan niya ang iyang katawhan sa kamingawan. Ang iyang gugma walay kataposan. 
Gipanglaglag niya ang gamhanang mga hari. Ang iyang gugma walay kataposan. 
Gipamatay niya ang bantogang mga hari. Ang iyang gugma walay kataposan. 
Gipatay niya si Sihon, nga hari sa mga Amorihanon. Ang iyang gugma walay kataposan. 
Gipatay usab niya si Og, nga hari sa Basan. Ang iyang gugma walay kataposan. 
Gihatag niya ang ilang yuta ngadto sa iyang katawhan aron ilang panag-iyahan. Ang iyang gugma walay kataposan. 
Kining yutaa gipanag-iyahan sa katawhan sa Israel nga iyang mga alagad. Ang iyang gugma walay kataposan. 
Gihinumdoman niya kita sa dihang gipildi kita sa atong mga kaaway. Ang iyang gugma walay kataposan. 
Giluwas niya kita gikan sa atong mga kaaway. Ang iyang gugma walay kataposan. 
Gihatagan niya ug pagkaon ang tanan niyang mga binuhat. Ang iyang gugma walay kataposan. 
Pasalamati ang Dios sa langit. Ang iyang gugma walay kataposan. 
